Sebastian Burduja, președintele PNL București, a declarat marți, 26 martie, că un candidat PNL la Primăria Capitalei chiar dacă nu ar fi câștigat ar fi propulsat un nume pentru alegerile viitoare. Burduja a mai declarat că la alegerile locale din 2024 numele care se află pe lista PNL-PSD reprezintă alternativa la administrațiile USR din ultimii patru ani.
"Într-un partid e normal să existe și nemulțumiri. Până la urmă, nici pentru PNL București nu e confortabil ca încă 4 ani să nu fie poziționat un candidat pentru București. Poate nu câștiga, dar peste patru ani pleca cu o șansă mult mai bună. Trebuie să lăsăm aceste orgolii deoparte și să ne gândim de ce facem lucrul acesta. (…)
Obiectivul zero e să le dăm românilor o alternativă. Asta a fost logica alegerilor suprapuse, a listelor comune, logica în a-și sacrifica propriul orgoliu pentru a avea un candidat comun", a declarat liderul PNL București, potrivit B1TV.ro
Potrivit liderului PNL București actualii primari USR nu au reușit să își respecte promisiunile din campania precedentă și să vină cu un nou mod de a face administrație, ceea ce ar reprezenta un avantaj pentru PNL și PSD.
"Această alianță nu merge în orașele USR, că nu sunt ale USR, sunt conduse vremelnic de primari USR. Dar nu neapărat pentru a combate USR, ci pentru a combate modul în care USR a făcut administrație, care se vede foarte bine cu Armand la Sectorul 1, cu Nicușor Dan la Primăria Capitalei, cu Fritz la Timișoara, cu Allen Coliban la Brașov.
Aceștia sunt oameni care s-au prezentat ca alternativă, oameni noi, dar n-au livrat rezultate și oamenii sunt nemulțumiți. Fiind alegeri într-un singur tur, primarul în funcție pleacă cu un avantaj și atunci nu ne puteam permite să nu le oferim românilor o alternativă", a mai declarat Sebastian Burduja.